# HAKUOHJE: KUNTA- JA JÄRJESTÖ-HELMI -AVUSTUS ELINYMPÄRISTÖJEN KUNNOSTUS-, HOITO- JA ENNALLISTAMISHANKKEIDEN TOTEUTTAMISEEN

Uudenmaan elinkeino-, liikenne- ja ympäristökeskus (Uudenmaan ELY-keskus) myöntää valtakunnallisesti valtionavustuksia Suomen kuntien, yhdistysten ja säätiöiden Helmi-ohjelman mukaisiin, luonnon monimuotoisuutta parantaviin elinympäristöjen kunnostus-, hoito- ja ennallistamishankkeisiin. Avustushaku toteutetaan **2.1.2024 – 31.1.2024.**

Avustusten myöntämisessä noudatetaan valtionavustuslakia (688/2001). Valtionavustukset ovat harkinnanvaraisia, valtionavustuslaissa määriteltyjä erityisavustuksia.

## AVUSTUKSEN TAVOITTEET

Helmi-elinympäristöohjelma 2021–2030 vahvistaa Suomen luonnon monimuotoisuutta ja tarttuu Suomen luonnon köyhtymisen suurimpaan syyhyn: elinympäristöjen vähenemiseen ja laadun heikkenemiseen.

Helmi-ohjelman keskeinen tavoite on tarkastella elinympäristöjä ja niiden tarvitsemia ennallistamis- ja hoitotoimia laajoina kokonaisuuksina ja usean toimijan yhteistyönä. Kunnostus- ja hoitotoimia keskitetään, jotta ne olisivat luonnon monimuotoisuuden kannalta mahdollisimman vaikuttavia. Elinympäristöjen tilaa parannetaan viiden eri teeman puitteissa: suojelemalla ja ennallistamalla soita, kunnostamalla ja hoitamalla lintuvesiä, perinnebiotooppeja ja metsäisiä elinympäristöjä sekä kunnostamalla vesi- ja rantaluontoa. Ohjelman toimet perustuvat maanomistajien vapaaehtoisuuteen.

## AVUSTUKSEN HAKIJA

Avustushaku on kohdennettu yksittäisille kunnille, kuntayhtymille, muille kuntaomisteisille toimijoille, yhdistyksille, säätiöille ja yhteisten vesialueiden osakaskunnille sekä näiden yhteenliittymille eli kalatalousalueille. Hakijat voivat myös tehdä yhteishankkeita. Tällöin avustus myönnetään päähakijalle, joka vastaa hankkeesta kaikkien hakijoiden puolesta. Kaikkien hankkeeseen osallistuvien on kuitenkin täytettävä aiemmin luetellut vaatimukset.

## HAETTAVA AVUSTUS

Avustukseen varattu määräraha on talousarvion mukaan käytettävissä vuoden 2025 loppuun saakka. **Hankkeen tulee toteutua 31.10.2025 mennessä. Maksatushakemus, loppuraportti sekä muut hankkeen päättämiseen liittyvät asiakirjat tulee olla toimitettuna 15.11.2025 mennessä.** Hankkeen aikataulu tulee esittää myös suunnitelmassa. Hankkeiden tulee hakea välimaksatusta 31.10.2024 mennessä syntyneistä kuluista **15.11.2024** mennessä.

Hankkeet voivat sisältää hoitotoimia kiinteästi tukevia inventointeja, suunnitelmia ja lupaprosesseja silloin, kun myös hoitotoimet toteutetaan hankkeessa tai niille on muu osoitettavissa oleva rahoitus ja aikataulu. Hankkeisiin voi myös sisältyä käytännön hoitotöitä tukevia informaatio-ohjauksen ja viestinnän toimenpiteitä.

Hankkeilla tulee olla maanomistajan kirjallinen suostumus toimenpiteisiin. Mikäli hankkeet kohdistuvat yksityisille maille, tulee hankkeen toteuttajan ottaa huomioon valtiontukisäännökset.

### Avustuksen määrä

Avustusta myönnetään enintään 80 % hankkeen toteutuneista hyväksyttävistä kokonaiskustannuksista. Erityisistä syistä avustusta voidaan myöntää enintään 95 %. Perusteluksi korkeammalle avustusosuudelle voidaan lukea esimerkiksi hankkeen toimenpiteiden toteuttaminen merkittäviltä osin vapaaehtoistyöllä, kuten yhdistysten järjestämillä talkoilla. Perusteluna voidaan hyväksyä myös hankkeen kohteena olevat merkittävät luontoarvot, kuten kiireellistä hoitoa vaativa uhanalainen lajisto.

### Hyväksyttävät kustannukset

Avustettavassa hankkeessa voi syntyä kustannuksia vain hankkeen toteuttamisen aikana siitä lähtien, kun ELY-keskus on tehnyt hanketta koskevan myönteisen valtionavustuspäätöksen. Avustettavien hankkeiden osalta toteutuneet kulut hyväksytään laskua vastaan sen jälkeen, kun ELY-keskuksen nimeämä hankkeen valvoja on hyväksynyt loppuraportin. Maksatusta on mahdollista hakea toteutuneiden kustannusten perusteella useammassa erässä. Hakija voi hakea ennakkoa enintään 20 %. Maksatuksen hoitaa KEHA-keskus.

Hyväksyttäviä kustannuksia ovat välittömästi hankkeen toteuttamiseen liittyvät hankintakustannukset, kuten ostopalveluista, laitteista ja tarvikkeista aiheutuvat kustannukset. Myös hankkeeseen kiinteästi kuuluvat inventointeihin, suunnitelmiin ja vaikutusten seurantaan liittyvät kustannukset ovat hankkeen hyväksyttäviä kustannuksia silloin, kun myös konkreettiset hoitotyöt toteutetaan hankkeen aikana, tai niille on varmistettu muu rahoitus ja aikataulu.

Hyväksyttäviä kustannuksia ovat myös matkakustannukset. Avustusta voidaan myöntää myös muihin hankkeen toteuttamisen kustannuksiin, kuten esimerkiksi hankkeeseen liittyviin viestinnän ja informaatio-ohjauksen kustannuksiin, merkittäviä luontoarvoja suojaaviin rakenteisiin, koulutukseen tai arvonlisäverokustannuksiin, mikäli arvonlisävero jäisi avustuksen saajan lopullisesti maksettavaksi.

Henkilöstökustannuksista hankkeen hyväksyttäviksi kustannuksiksi katsotaan hanketta varten palkattujen työntekijöiden kustannukset sekä muiden työntekijöiden kustannukset, jos avustuksen saaja osoittaa luotettavasti työajanseurannan avulla työpanoksen kohdistumisen hankkeelle. Kustannusten tulee olla hankkeelle tarpeelliset ja määrältään kohtuulliset.

Hyväksyttäviä kustannuksia eivät ole:

* poistot, varainhankinnan kustannukset
* liike- ja sijoitustoiminnan kustannukset
* varaukset
* laskennalliset erät, jotka eivät perustu jo toteutuneisiin kustannuksiin
* lainojen lyhennykset, korot ja muut rahoituskulut
* ei-lakisääteisten lisäeläkkeiden maksut
* irtisanomiskorvaukset tai irtisanomisajalta ilman työvelvoitetta maksettavat palkkauskustannukset
* tulos- ja kokouspalkkiot tai edustuskulut
* oikeudenkäyntikustannukset tai oikeuden langettamat korvaukset
* rangaistusluonteiset maksut, kuten sakot tai viivästyskorot
* avustuksen palautus, takaisinperintävelvoitteet tai luottotappio edelleen jaetusta avustuksesta
* stipendit, palkinnot, lahjoitukset tai apurahat
* mainos- ja markkinointikustannukset

Hyväksyttäviä kuluja eivät ole myöskään virkistyskäytön rakenteet lukuun ottamatta arvokasta luontoa suojaavia, välttämättömiä rakenteita tai ohjaavia opasteita.

Avustusta ei myönnetä taloudelliseen toimintaan.

### Arvonlisävero

Kunnille myönnetyissä avustuksissa hyväksytään vain arvonlisäverottomat kustannukset.

Muiden hakijoiden tulee itse selvittää ja ilmoittaa, saavatko he vähentää arvonlisäverojen osuuden omassa verotuksessaan. Jos arvonlisäverot ovat hakijalle lopullisia kustannuksia, eivätkä vähennyskelpoisia, voidaan niiden kustannukset sisällyttää hankkeen hyväksyttäviin kustannuksiin.

### Puunmyynti- ja muut tulot

Niissä hankkeissa, joissa voi syntyä hyväksytysti puunmyyntituloja, tulee hakkuista saatavat tulot kokonaisuudessaan sisällyttää hankkeen kustannuslaskelmaan.

Mahdolliset tulot vähennetään hyväksyttävistä kustannuksista, jolloin avustusta voidaan myöntää jäljelle jääviin kustannuksiin.

ELY-keskus ei myönnä avustusta hankkeille, jotka tuottavat suoraa rahallista hyötyä.

### Talkootyö

Talkootyötä ei voida sisällyttää hyväksyttäviin kustannuksiin. Talkootyön merkittävä määrä hankkeen toteutuksessa voi olla kuitenkin perusteena korkeammalle avustusprosentille. Tällöin tehdystä vastikkeettomasta työstä tulee pitää tuntikirjanpitoa, ja liittää se päätöksen ohjeiden mukaisesti maksatushakemukseen.

### Yleiskustannukset

Yleiskustannuksia ovat avustuksen saajan yleishallinnosta aiheutuneet kulut, jotka eivät välittömästi kohdistu mihinkään tiettyyn toimintoon tai hankkeeseen. Jos yleiskustannukset aiheutuvat toimijalle hankkeesta huolimatta, ei yleiskustannuksia voi kohdentaa hankkeen kirjanpitoon. Yleiskustannusten määrä voi olla enintään 15 % avustetun hankkeen kustannuksista.

Yleiskustannusten on oltava:

* selkeästi ja perustellusti kohdennettuja
* hankkeen kustannusarvion mukaisia
* erikseen dokumentoituja
* koko käyttöajan saman perusteisia

Yleiskustannusten on perustuttava todellisiin kuluihin, jotka voidaan myös osoittaa toteutuneiksi.

## AVUSTETTAVAT HANKKEET JA HAKUTEEMAT

Avustettavat hankkeet voivat kohdistua yhdelle tai useammalle alueelle ja niissä voidaan kunnostaa yhteen tai useampaan teemaan liittyviä elinympäristöjä. Lisätietoa Helmi-ohjelmasta elinympäristöistä löydät verkkosivuilta: <https://ym.fi/helmi>

### Lintuvesien ja kosteikkojen kunnostus ja hoito

### Hankkeet voivat kohdistua SPA-alueille ja muille arvokkaille suojelualueiden lintuvesille, TAI suojelualueiden ulkopuolisille alueille, jolloin kohteen tulee sijoittua arvokkaan lintuveden välittömään läheisyyteen tai Helmi-keskittymälle.

**Suojelualueiden ulkopuolelle perustettavia kosteikkoja koskevat seuraavat**  **ehdot:**

* + - Yksittäisen kosteikkokohteen pinta-alan tulee olla pääsääntöisesti vähintään 1 ha. Tästä voidaan poiketa pienempien kohteiden muodostamien kokonaisuuksien osalta, mikäli ne sijaitsevat lähekkäin ja yhdessä täyttävät pinta-alavaatimuksen.
    - Hankkeella tulee olla kaikkien maanomistajien suostumus kunnostukseen
    - Hakija sitoutuu kohteen jatkohoitoon sekä esittää suunnitelman sen toteuttamisesta. Kohteella sekä sen lähiympäristössä tulee järjestää tehokas vieraspetojen pyynti.
    - Kohteella harjoitetaan vesilintujen kestävää metsästystä tai se on rauhoitettu metsästykseltä. Kosteikolla ja sen lähiympäristössä ei harjoiteta vesilintujen ravintohoukuttelua.
    - Kosteikkoihin ei lueta rakennettuja tai rakennettavia kosteikkoja, joiden tarkoituksena on esimerkiksi hulevesien hallinta, muutoin kuin silloin, kun näihin kohdistuvilla toimenpiteillä parannetaan arvokkaan Helmi-elinympäristön tilaa tai jos rakennetulle kosteikoille on jo muodostunut erityisiä linnustoarvoja.

### Metsäisten elinympäristöjen hoito

Metsäisten elinympäristöjen osalta taloudellinen toiminta suljetaan pois rajaamalla avustettavien hankkeiden toimenpiteet metsätalouskäytössä olevien alueiden ulkopuolelle eli suojelualueille.

### Perinnebiotooppien kunnostus ja hoito

Perinnebiotoopeiksi ei lueta perustettuja tai perustettavia niittyjä tai ketoja, joiden kasvillisuus on syntynyt siemeniä kylvämällä tai istuttamalla.

Perinnebiotoopeilla kunnostustoimet voivat tähdätä alueen ottamiseen laidunnuskäyttöön. Koska avustuksella ei tueta taloudellista toimintaa, perinnebiotooppeihin kohdistuvilla hankkeilla on seuraavat rajoitukset:

* Tukea ei lähtökohtaisesti myönnetä valmiiksi ympäristösopimuksen piirissä oleville kohteille
* Avustuksen saaja ei itse saa toimia kohteen laidunnusyrittäjänä
* Avustuksella kunnostettava laidunalue tulee pääsääntöisesti tarjota laidunnuskäyttöön avoimella haulla eikä laidunkäytöstä saa periä vuokraa

Jos erityisen perustellusta syystä hanke kohdistuu alueelle, jolla on voimassa maatalouden ympäristösopimus, tulee hakemuksessa osoittaa, etteivät suunnitellut toimet ole päällekkäisiä ympäristösopimuksen velvoitteiden kanssa ja että tarve toimille ei johdu ympäristösopimuksen velvoitteiden laiminlyönneistä. Hankehakemukseen on liitettävä ympäristösopimuksen haltijan suostumus hoitotoimiin ja niistä on neuvoteltava ympäristösopimusta valvovan viranomaisen (ELY-keskus E) kanssa.

Hankkeella voidaan kunnostaa myös uuselinympäristöjä, joilla tarkoitettaan ihmisen voimakkaasti muokkaamia elinympäristöjä, joille on kehittynyt arvokas perinnebiotooppien tai paahdealueiden eliölajisto. Tällaisia voivat olla esimerkiksi ratapihat, pientareet, lentokentät ja hiekanottoalueet. **Avustuksella ei kuitenkaan tueta uusien uuselinympäristökohteiden perustamista.**

### Pienvesien ja rantaluonnon kunnostus ja hoito

Pienvesillä tarkoitetaan Helmi-ohjelman mukaisia pienvesikohteita, joita ovat purot ja norot, lähteet, lähteiköt ja tihkupinnat, fladat ja kluuvijärvet sekä näiden esiasteet, sekä pienet, monimuotoisuudeltaan arvokkaat lammet. Puron määritelmänä käytetään vesilain tulkintaa, jonka mukaan puroksi luetaan jokea pienempi virtaavan veden vesistö, ja jonka valuma-alue on joen valuma-aluetta pienempi eli alle sata neliökilometriä.

Rantaluontokohteilla tarkoitettaan rantoja, joiden kunnostustoimenpiteillä on mahdollista vaikuttaa arvokkaan lajiston tai luontotyypin suojelutason parantamiseen. Rantaluontokohteilla tarkoitettaan rantaluontotyyppejä, joiden hoito- ja kunnostustoimenpiteillä on mahdollista vaikuttaa arvokkaan lajiston tai luontotyypin suojelutason parantamiseen.

### Soiden ennallistaminen

Suojelualueiden ulkopuolella toimittaessa tuki kohdistetaan varsinaisiin ennallistamistoimiin. Tämä tarkoittaa, että ennallistamisen mahdollisesti edellyttämät hakkuutoimet kustannuksineen ja puunmyyntituloineen rajataan hankkeen ulkopuolelle. Suojelualueilla toimittaessa hakkuista saatavat tulot tulee kokonaisuudessaan sisällyttää hankkeen kustannuslaskelmaan.

### Vieraslajien torjunta ja vieraspetopyynti

Haitalliset vieraskasvilajit pyritään hävittämään kaikilta kohteilta, joilla Helmi-ohjelmassa tehdään muita ennallistamis- ja kunnostustoimia. Jos vieraslaji on monimuotoisuudeltaan erityisen arvokkaan, uhanalaisen luontotyypin tai lajiesiintymän ainoa uhkatekijä, voidaan sen torjunta sisällyttää Helmi-ohjelmaan myös ilman muita kunnostustoimia.

Avustus voidaan myöntää vieraspetopyyntiin, mikäli pyyntien toimet liittyvät laajoihin kunnostussuunnitelmiin tai kohdentuvat tärkeille lintualueille, ja pyynnin tulee olla tehokkaaksi organisoitua ja suunnitelmallista. Hankkeissa tulee käyttää niitä yleisesti hyväksyttyjä pyyntimenetelmiä, joita [Helmi-vieraspetohankkeessakin](https://vieraspeto.fi/yhteistyota/helmi-vieraspetohanke/) käytetään.

## HAKEMUKSEN LAATIMINEN

Avustushakemus tehdään sähköisesti [Aluehallinnon asiointipalvelun](https://sahkoinenasiointi.ahtp.fi/fi/palvelut?tyyppi=ya_environment_helmi) kautta.

Hakemus on hyvä laatia suomi.fi-valtuutuksella sekä vahvalla tunnistautumisella verkkopankin, mobiilivarmenteen tai varmennekortin avulla. Hakijaorganisaatio hoitaa [“Työllisyyden, ympäristön, elinkeinotoiminnan ja liikenteen valtionavustusten hakeminen”](https://www.suomi.fi/valtuudet/valtuusasiat/tyollisyyden-ympariston-elinkeinotoiminnan-ja-liikenteen-valtionavustusten-hakeminen/c7ee60596617870a70c3c6136eb6b8ca) -valtuuden myöntämisen hakemuksen laatijalle. Lisätietoja asiasta löytyy [suomi.fi-sivustolta](https://www.suomi.fi/ohjeet-ja-tuki/valtuudet/organisaation-valtuudet).

Avustushakemuksessa tulee antaa oikeat ja riittävät tiedot valtionavustuksen käyttötarkoituksesta sekä muista vaadittavista seikoista, joita viranomainen tarvitsee hakemuksen ratkaisemiseksi. Hakemuksen mukana tulee toimittaa kaikki pyydetyt liitteet. Tarvittaessa hakemusta voidaan pyytää täydentämään.

### Hakemuslomakkeessa kysyttävät tiedot

Hakemustyyppitulee automaattisesti, muttaAsioinnin nimi **-**kohtaan voit nimetä halutessasi hankkeelle oman nimen.

Hakijaa koskevat kohdat

Hankkeelle tulee nimetä yhteyshenkilö ja mieluiten luonnollisen henkilön sähköpostiosoite. Usean tahon yhteishakemuksessa hakijana toimii ainoastaan hankkeen päähakija, joka vastaa hankkeesta.

“Hakijoiden lukumäärä” -kohdassa tulee ilmoittaa, onko hanke yhden tahon vai useamman tahon yhteishanke. Useamman tahon yhteishanke (konsortio) tarkoittaa usean hakijatahon yhteistä hanketta, ei muita yhteistyötahoja.

Hankkeen nimi

Voit nimetä hankkeen esimerkiksi kohdealueen ja toimenpiteiden perusteella.

Tausta ja kohteen yleiskuvaus

Kuvaile kohteen luontotyypit ja niiden nykytila. Kerro myös maanomistuksen tilanne, sekä voimassa oleva kaavatilanne ja ylempiasteisissa kaavoissa suunniteltu maankäyttö.

Minkä teeman/teemojen mukaisia toteutuksia hankkeessa tehdään

Valitse, mihin Helmi-ohjelman mukaiseen hakuteemaan kohde/kohteet kohdistuvat. Voit valita yhden tai useamman vaihtoehdon.

Kiinteistötunnus

Lisää kaikki kiinteistötunnukset, joille kohdistuu hankkeessa toimenpiteitä. Mikäli hakukaavakkeessa ei ole riittävästi tilaa kaikille kiinteistötunnuksille, kirjaa oleellisimmat kiinteistöt ja esitä hankesuunnitelmassa kaikki kiinteistötunnukset.

Tavoitteet ja odotettavat tulokset

Kuvaa tiiviisti hankkeen päätavoitteet. Tarkempi kuvaus esitetään hakemukseen liitettävässä suunnitelmassa.

Keskeiset hyödyt luonnon monimuotoisuudelle ja jatkohoito, jos tarpeen

Kerro, mitä hyötyjä luonnon monimuotoisuudelle hankkeella saavutetaan, ja miten hyödyt turvataan tulevaisuudessa (onko esimerkiksi kyseessä yksityinen suojelualue, kaavan suojeluvaraus, luonnonsuojeluohjelman kohde tai muu kunnan omalla päätöksellä toimenpiteiden ulkopuolelle jätettävä kohde).

Hankkeen toteutusaika

Ilmoita hankkeen toteutusaika. Ota huomioon, että hankkeen tulee toteutua 31.10.2025 mennessä. Maksatushakemus, loppuraportti sekä muut hankkeen päättämiseen liittyvät asiakirjat tulee olla toimitettuna 15.11.2025 mennessä.

Liitynnät muihin hankkeisiin/projekteihin

Kuvaa mahdolliset liitynnät muihin hankkeisiin tai projekteihin.

Hankkeen rahoitussuunnitelma

Ilmoita, miten hankkeen rahoitus on suunniteltu. Otsikoi taulukot vuodella, johon kustannukset kohdistuvat. Avustusta voi hakea vain vuosille 2024 ja 2025.

Hankkeen kustannuserittely

Ilmoita hankkeen arvioidut kustannukset yhteensä, jaoteltuina palkkoihin, henkilöstösivukuluihin, matkoihin, laitteisiin ja tarvikkeisiin, ulkopuolisiin palveluihin, muihin kulutusmenoihin, ja yleiskustannuksiin. Otsikoi taulukot vuodella, johon kustannukset kohdistuvat. Huomioi, että avustettavassa hankkeessa voi syntyä kustannuksia vain siitä lähtien, kun ELY-keskus on tehnyt hanketta koskevan valtionavustuspäätöksen.

### Liitteet

ELY-keskus pyytää hakijoita täyttämään hakulomakkeen ja laatimaan kaikissa tapauksissa hakemuksen liitteeksi:

* Hankkeen suunnitelma eli selvitys hankeen taustasta, toimenpiteiden toteuttamistavasta, aikataulusta, tavoitteista, merkittävyydestä ja kestävyydestä
* Hankkeen kustannusarvio, rahoitussuunnitelma sekä kustannuserittely
* Mikäli kyseessä on konsortio, on hakemukseen liitettävä muiden kuin päähakijan osalta hankkeeseen osallistuvien tahojen sopimukset
* Hankkeen edellyttämät luvat ja suostumukset, kuten **maanomistaja- ja vesialueen omistaja- ja haltijasuostumukset**
* Toimenpiteiden kohdentuminen kartalla (mikäli mahdollista, paikkatietoaineistona) ja kuvaus kaavoitustilanteesta
* Yhdistysrekisteriote
* Muita liitteitä, jotka hakija haluaa esittää

Jos hankkeeseen tai läheisesti liittyvään hankkeeseen on haettu tai saatu muuta avustusta tulee hakemukseen liittää:

* Hakemus ja hankesuunnitelma vireillä olevista hakemuksista
* Päätös ja hankesuunnitelma rahoituksen saaneista hankkeista
* Ympäristösopimus

## AVUSTUKSIIN LIITTYVÄ ARVIOINTI

Avustuksien harkintaa tehdään valtionavustuslain 5§:n ja 7§:n mukaisesti.

Avustuksen myöntäminen perustuu kokonaisharkintaan ja arviointiin hankkeiden odotetusta vaikuttavuudesta luonnon monimuotoisuuden tilan parantamiseksi.

Hakemukset arvioidaan oheisten kriteerien mukaisesti siten, että kolme ensimmäistä kriteeriä pisteytetään asteikolla 1–10 pistettä ja kaksi jälkimmäistä 0–3 pistettä. Maksimipistemäärä on siten 36 pistettä.

1. Tiedossa olevat luontoarvot ja toimien tavoitteen asettelu sekä soveltuvuus Helmi-ohjelman tavoitteisiin
2. Kustannusarvio suhteessa odotettuihin tuloksiin ja toimien realistinen toteutettavuus
3. Toimien vaikuttavuus ja vaikutusten turvaaminen; jatkohoidon ja seurannan järjestäminen
4. Laajat ekologiset kokonaisuudet
5. Toimintamallien laajempi hyödynnettävyys ja alueellinen vaikuttavuus, ml. hakijakonsortiot

Hankkeelle voidaan lukea eduksi myös toimenpiteiden sijoittuminen Helmi-keskittymien yhteyteen, toteutuksen painottuminen vuodelle 2024 sekä hankkeen painottuminen varsinaisiin toteuttaviin toimenpiteisiin.

[**Lisätietoa Helmi-keskittymistä**](https://ym.fi/-/ensimmaiset-helmi-keskittymat-tunnistettu-helmi-keskittymissa-avainasemassa-on-yhteistyo-ja-vaikuttavuus)

## AVUSTUSPÄÄTÖS JA SEN JÄLKEISET TOIMET

Uudenmaan ELY-keskus tekee myönteisen tai kielteisen kirjallisen valtionavustuspäätöksen. Myönteinen valtionavustuspäätös sisältää ehdot, joita avustuksen saajan tulee noudattaa.

Rahoitus päätetään hankekohtaisesti. Valtionavustusta saa käyttää ainoastaan valtionavustuspäätöksen mukaiseen tarkoitukseen. Aikataulu loppuraportille ja laskutukselle todetaan avustuspäätöksessä. Avustuksen saajan tulee toimittaa loppuraportti hankkeen etenemisestä ennen kustannusten laskutusta.

Valtionavustuksen saajan tulee ilmoittaa viipymättä ELY-keskukselle muutoksesta, joka vaikuttaa avustuksen käyttötarkoituksen toteutumiseen, avustuksen käyttöön tai muihin avustuksen käytölle asetettujen ehtojen ja rajoitusten toteutumiseen. Edellisten lisäksi avustuksen saajan tulee viipymättä ilmoittaa ELY-keskukselle niistä olennaisista muutoksista, jotka liittyvät avustettavan hankkeen toteuttamisen laatuun, laajuuteen tai rahoitukseen.

ELY-keskuksella on valtionavustuslain 16 §:n mukainen oikeus suorittaa avustuksen maksamisessa ja käytön valvonnassa tarpeellisia valtionavustuksen saajan talouteen ja toimintaan kohdistuvia tarkastuksia.

## SOVELLETTAVA LAINSÄÄDÄNTÖ

Harkinnanvaraisia valtionavustuksia sääntelee yleislakina valtionavustuslaki. Valtionavustuslaissa säädetään erityisesti niistä perusteista ja menettelyistä, joita noudatetaan myönnettäessä valtionavustuksia. Lisäksi menettelyä ohjaa hallintolaki ja laki oikeudenkäynnistä hallintoasioissa.

* Valtionavustuslaki (688/2001)
* Hallintolaki (434/2003)
* Laki oikeudenkäynnistä hallintoasioissa (808/2019)

Valtionavustukset myönnetään hakemuksesta. Avustuksen saamisen yleisiä edellytyksiä valtionavustuslain 7 § 1 momentin mukaan ovat:

* käyttötarkoituksen yhteiskunnallinen hyväksyttävyys
* valtionavustuksen perusteltavuus avustukselle asetettujen tavoitteiden kannalta
* tarpeellisuus hankkeen tai toiminnan laatuun, laajuuteen ja muihin tukiin nähden sekä
* avustuksen kilpailuneutraalisuus.

Lisäksi, jos valtionavustusta voidaan käyttää palkkakustannuksiin, valtionavustuslain 7 §:n mukaan valtionavustuksen hakijan täytyy vakuuttaa:

* ettei hakijaa tai hakijan edustajaa ole tuomittu lainvoimaisella tuomiolla rangaistukseen luvattoman ulkomaisen työvoiman käytöstä tai työnantajan ulkomaalaisrikkomuksesta, ja
* ettei hakijalle ole lainvoimaisella päätöksellä määrätty seuraamusmaksua laittomasti maassa oleskelevien työntekijöiden palkkaamisesta valtionavustuksen myöntövuonna tai sitä edeltäneiden kahden vuoden aikana.

Hallintoasioiden menettelyjä ohjaa hallintolaki, jossa säädetään muun muassa asioiden käsittelystä viivytyksettä, asioiden selvittämisvelvollisuudesta ja päätösten perustelemisesta. Valtionavustuksia käsiteltäessä on hallintolain säännökset huomioitava.

Avustuspäätöstä koskevassa muutoksenhaussa noudatetaan hallintolakia sekä lakia oikeudenkäynnistä hallintoasioissa. Oikaisuvaatimus on tehtävä päätöksen tehneelle valtionapuviranomaiselle eli Uudenmaan ELY-keskukselle. Valtionapuviranomaisen oikaisuvaatimukseen antamaan päätökseen haetaan muutosta valittamalla hallinto-oikeuteen.

## LISÄTIETOJA

Ylitarkastaja Niina Vähätalo, [niina.vahatalo@ely-keskus.fi](mailto:niina.vahatalo@ely-keskus.fi) , puh. 0295 021 286

Ylitarkastaja Tommi Hautala, [tommi.hautala@ely-keskus.fi](mailto:tommi.hautala@ely-keskus.fi), puh. 0295 021 374